One Piece

***One Piece*** (japonieraz ワンピース, Wan Pīsu), Eiichirō Oda mangakak sortutako manga eta animea da. Sailak Monkey D. Luffy izeneko gazte baten istorioa kontatzen du, zeinak Shanks izeneko bere lagun piratak inspiratuta, Piraten Erregea izatea burutzeko bidaia bat hasten duen. Horretarako, aurreko piraten erregea izan zen Gol D. Rogerrek utzitako *One Piece* altxorra aurkitu beharko du.

Manga, ia-astekaria, *Weekly Shōnen Jump* aldizkarian argitaratzen da 1997tik eta dagoeneko 1116 kapitulu ditu, 109 liburukitan bilduta. Animea Toei Animationek ekoitzia da, eta serie ospetsu hau moldatzen du, betegarriak gehituz animeak manga harrapatu ez dezan.

One Piece *Shōnen Jump* aldizkariaren historiako mangarik salduena da, 500 milioi ale baino gehiago saldu baitira dagoeneko. Gainera, hamaika urtez jarraian urteko mangarik salduena izan zen. Japoniako Kultura Agentziak Japoniako 50 manga eta animerik onenei buruz eginiko inkestan, One Piecek 11. postua lortu zuen. Animeak errekonozimenduak ere izan ditu. TV Asahik 2005ean argitaratutako rankingean (garai guztietako 100 animerik hoberenei buruzkoa) Japonian online eginiko inkesta batean oinarritua, One Piece 6. postuan sailkatu zen. Komiki salduenaren Guinness Errekorra dauka. Eiichiro Odak Dragoi Bola animearen eragin handia jaso du.

Eiichiro Odaren esanetan, bere lana 5 urteren buruan amaituko da.

## Istorioa 
### Biziraupenaren itsasoa: Supernoben saga 
#### East Blue saga: 
Saila, **Piraten Errege** (海賊王 *Kaizokuō*) bezala ezagutzen zen Gold D. Roger pirataren exekuzioarekin hasten da. Hil aurretik ***One Piece*** (ワンピース『ひとつなぎの大秘宝』 *Wan Pīsu*) deituriko bere altxorra aipatzen du, aurkitzen duen lehenengoak berarentzat har dezakeela esanaz. Honek altxorra lortzeko asmoz pirata ugari Grand Line izenez ezagutzen den munduaren zatira joatea ekarri zuen, Piraten Aroari (大海賊時代 *Daikaizokujidai*) hasiera emanez. Rogerren heriotzetik hogei urte pasa arren, inork ez zuen lortu One Piece-a aurkitzea. Monkey D. Luffy (Luffy D. Monkey euskaraz, japonieraz abizena izenaren aurretik jartzeko dagoen ohituragatik) izeneko gazte batek Shanks «Ilegorria»ri dioen miresmena medio, bere abenturari ekiten dio bere bizileku den East Blue itsasotik. Luffyren helburua One Piece-a aurkitu eta Piraten Errege bilakatzea da.

Bere helburua betetzeko tripulazio baten kapitain bilakatzeko beharra ikusten du, **Lastotxapelen Piratak** (麦わら海賊団篇 *Mugiwara Kaizoku-dan*) sortuz. Bere *nakama* (kide) bilakatzen lehena Roronoa Zoro pirata ehiztaria eta ezpataria da. Jarraian Nami, nabigatzaile eta lapurra, Ussop, frankotiratzailea eta Sanji, sukaldaria, batzen dira tripulaziora. Honetaz gain, *Going Merry* izeneko itsasontzi bat lortzen dute. Garai honetan hainbat etsairen aurka borrokatzen da Luffy, besteak beste, Buggy Pailazoa eta Arlong. Azkenean East Blue itsasoa atzean utzi eta Grand Linera pasatzea lortzen dute.

#### Arabastako saga 
Grand Linera iritsi ostean Lastotxapelen Piratek Nefertari Vivi ezagutzen dute, *Arabasta* deituriko erreinua salbatu nahi duen pritzesa. Arabastako Erreinua *Baroque Works* izeneko talde kriminal baten esku gelditu zen. Hori dela eta, taldeak, Arabastara joateko erabakia hartzen du. Bidean Tony Tony Chopper izeneko medikua ezagutzen dute, eta honek tripulaziora batzea erabakitzen du.

Behin Arabastara helduta, *Baroque Works*, eta bertako buru zen Krokodilo garaitzea lortzen dute. Erreinua utzi aurretik Nico Robin izeneko arkeologo eta *Baroque Works*eko kide ohia batzen da tripulaziora. 

#### Skypea saga (zeruko uhartea) 
Handik gutxira, «Zeruko Irla»ra bide bat bilatu nahian, Jayara iritsiko dira. Han, Marshal D. Teach («Bizarbeltz» ezizenez) ezagutzen dute. Hark ere Piraten Errege izan nahi du, eta Luffyren eta haren arteko lehia ere hor hasten da.

Skypiea izeneko zeruko uharte batera joango dira. Nahi gabe, hango bi triburen arteko gerra hasiberri batean sartuko dira, eta ondorioz, uharteko liderra den Eneli aurre egin diote. Enelek Deabruaren Fruitu baten boterea du, zeinak tximistak eta elektrizitatea sortzeko aukera ematen dion. Luffyk garaitzea lortu du, eta, ondorioz, gerra amaitu egingo da. Uhartetik irtetean urre asko lortzen dute, eta Going Merry konpontzeko erabiltzea erabakitzen dute. Bide batez, ontziari etorkizunean egingo zaizkion kalteak konpontzeko arotz bat aurkitzeko erabakia hartzen dute.

#### Water 7 saga 
Foxy Piratekin topo egintean, Davy Back Fight izeneko joko pirata baten parte hartzen dute, eta honen ostean tripulazioa Water 7 uhartera heltzen da. *Going Merry* itsasontziak jasotako kalteak konpontzeko asmoz heltzen diren arren Franky, *ziborg* arotzak, kaltetuegi dagoela esaten die. Horrek taldean iskanbila sortu eta aldi baterako Ussopek taldea uzten du. Gobernu Mundialak Franky eta Robin bahitzen ditu; lehena, Pluton antzinako armaren planoak edukitzeagatik, eta bigarrena *Poneglyph*en kontuagatik. Gobernuaren aurka altxatu ostean, Luffy eta lagunek Franky eta Robin erreskatatzea lortzen dute. Frankyk *Thousand Sunny* izeneko itsasontzi berri bat egiten die Lastotxapelen Piratei eta taldera batzea erabakitzen du.

#### Thriller Bark saga 
Brook izeneko eskeleto bizidun eta musikaria aurkitzen dute mamu ontzi batean. Azkenean, *Thriller Bark* izeneko itsasontzi erraldoi batean, Gecko Moria izeneko pirata garaitzen dute, eta Brook taldera batzen da.

#### Gailurreko Gerraren saga 
Sabaody Artxipielagora heldu ostean Silvers Rayleigh, Rogerren tripulazioaren kapitainorde ohiaren, lagun egiten dira. Bertan, bere generazioko beste 10 piratekin batzen da, *Belaunaldi okerra* deritzotena osatzen dutenak. Noble batekin izaniko iskanbila baten ondorioz Gobernuaren zerbitzuetara dagoen Bartholomew Kuma izeneko pirata heldu, eta Lastotxapelen Piratak munduan zehar sakabanatzen ditu. Luffyk Amazon Lily Uhartean amaitzen du, eta bertan Gobernuak Portgas D. Ace, Luffyren anaiordea, exekutatu nahi duenaren berria jasotzen du. Luffy bere anaia salbatzeko asmoz itsasoratzen da, eta *Impel Down* kartzelara heltzen da anaia aurkituko duelakoan. Bertan hainbat aliatu egiten ditu -ziegetan zeuden presoak batik bat- baina ez da garaiz iristen Acengana, exekuzio lekura eramaten baitute.

Luffy, bere aliatuekin heltzen da Itsas Armadaren *Marineford* egoitzara, Gobernuaren eta Acen kapitain zen Edward Newgate «Bizarzuri»-ren arteko gudua izan baitzen. Hasiera batean Ace exekuzio plataformatik libratzea lortzen duten arren, "Hoberenen gerra" Portgas D. Acen eta Bizarzuriren heriotzekin bukatzen da; eta beraz, Itsas Armadaren garaipenakin. Luffy depresioak harrapatzen du, eta Lastotxapelen piratek 2 urteko etena (3D2Y) egin behar izaten dute entrenatzeko.

### Azken itsasoa: Mundu berriko saga 
#### Gyojin uharteko saga 
Handik bi urtera, Sabaody artxipelagoan elkartuko dira berriz, eta itsas hondoan dagoen Gyojin (Gizarrain) Uhartea jarriko dute helburu ondoren Mundu Berrian sartzeko. Une horretan, Gizarrain Pirata Berriak izenez ezagutzen den arrain-talde sektario batek estatu-kolpea eman du uhartearen etorkizuna bideratzeko. Lastotxapel Piratek Gizarrain Pirata Berriak garaituko dituzte, urpeko uhartea salbatuz. Protagonistek lekua utzi eta Mundu Berrian barneratuko dira.

##### Dressrosa uharteko saga 
Gyojin Uhartetik pasa ostean, Trafalgar Law piratarekin elkartzen dira Punk Hazard Uhartean. Trafalgar Lawrekin aliantza bat adosten du Luffyk, Kaido pirata boteretsua garaitzeko asmoz, zeina munduko 4 pirata garratzitsu eta boteretsuenetako bat den, *Yonkou* (enperadore) bezala ezagunak direnak. Uharte honetan, bestalde, Kin'emon eta Kozuki Momonosuke ezagutzen dituzte, Kaido piratak boterepean duen Wano herrialdeko samuraiak. Umeak erraldoi bihurtzeko plan maltzurra zuen Caesar Clown zientzialaria garaitu ostean, Dressrosara abiatuko dira. Herrialde hau Donquixote Doflamingo pirata eta arma trafikatzaileak dauka bere menpe. Luffyk borroka txapelketa batean ematen du izena, bere anaia zenduaren deabruaren fruitua eskaintzen baitute sari bezala, eta bertan Saborekin, hiltzat zeukan anaiordearekin elkartzen da. Azkenean, Sabok Luffyren papera jokatuz, txapelketa irabazten du, eta Ace zenaren fruitua eskuratzen du. Luffy eta bere tripulazioa aldiz Doflamingo eta bere familiaren aurka borrokatzen da, eta Dressrosa bere atzaparretatik askatzen du.

##### Whole Cake uharteko saga 
Lastotxapel Piratak Zunesha elefante erraldoiaren gainean kokatzen den Zou herrialdera joaten dira, Kin’emon samuraiaren eskariz. Zoura heltzeko taldea bitan banatzen da, batzuk Dressrosan zeuden bitartean besteak Zourantz abiatu ziren. Herri honetan Sanjik, bere aitak antolatu dion ezkontzaren berri izaten du. Hasiera batean Sanjik ezkontzaren ideia errefusatzen duen arren, azkenean, onartu egiten du, mehatxupean. Sanjiren ezkongaia Pudding da, Big Mom (Charlotte Linlin) pirata boteretsuaren alaba. Sanjik bere kideak atzean uzten ditu, baina itzuliko dela agintzen du. Zoun Ninja-Pirata-Mink-Samurai aliantza eratzen da, Kaido pirata boteretsua garaitzeko eta duela 20 urte gerran hil zen Kozuki Oden legezko oinordekoa mendekatzeko asmoz. Hala ere, Luffyk denbora eskatzen die bere aliatuei Sanji erreskatatu ahal izateko. Nami, Brook eta Chopper, zein Pedro eta Carrot, mink tribuko kideek, laguntzen dute Luffy, Big Mom enperatrizaren lurraldera.

Luffy eta bere kideak Totto Land Artxipielagora heltzen dira, Big Mom enperadorearen lurraldera. Bertan, Sanjik uko egiten dio bere lagunengana itzultzeari, bere familiak, Germa Erresumako gobernariek, mehatxu egiten diotelako East Bluera joan eta Zeff, Sanjiren mentorea, akabatzearekin. Mehatxuak fartsa hutsa zirela eta Big Mom bere familia suntsitzeko asmotan zebilela jakin ondoren, Sanjik barkamena eskatzen dio Luffyri, eta honek ezkontza hori geldiaraziko duela agintzen dio. Jinbe Lastozko Txapelen Piraten kide bilakatzen da eta, Luffyren erreskate taldeak, Jinbek, Fire Tank Piratek eta Caesar Clownek aliantza bat osatzen dute ezkontza zeremonian Big Mom akabatzeko asmoz. Plana uste bezala irteten ez den arren, Luffy eta gainontzeko kideek ezkontza gelditzea, Sanjiren familia salbatzea eta bertatik ihes egitea lortzen dute, horretarako Pedrok bere bizia ematen duelarik. Gainontzekoek Sunnyan ihes egiten duten bitartean Luffy Katakuriren, Big Momen seme indartsuenaren aurka borrokatzen da, eta Sanji Big Mom distraitzeko pastel bat prestatzen ahalegintzen da. Totto Land-en mugetara iritsiz, Luffy eta besteak ihes egitea lortzen dute, Sanjiren familia eta Eguzki Piratak Big Momen ontzidiaren aurka borrokatzen diren bitartean. Jinbe bere kide berriengandik banantzen da, Wanon elkartuko direla aginduz.

##### Wano uharteko saga 
Ondoren, Levelya ospatzen da, non munduko toki guztietako erresuma-agintariak biltzen diren momentuko gaiak eztabaidatzeko. Bertan, Lastozko Txapelen Piraten lagun zein etsai zaharrak elkartzen dira. Bilera egiten den bitartean, Armada Iraultzaileak esklabo bilakatu den Bartholomew Kuma erreskatatzeko asmoa du, eta Shanks Bost Zaharrekin, Gobernuko goi-kargudunekin, biltzen da, "pirata jakin" bati buruz hitz egiteko helburuz. Jarraian, bostak Im deituriko pertsonaia batekin biltzen dira, ustez Munduko Gobernuko buruzagi sekretua dena.

Behin Wanora iritsita, Luffyk bere aliatuekin elkartzea lortzen du, eta Kin'emonek bera eta gainontzeko samuraiak duela hogei urtetik etorritako denbora bidaiariak direla azaltzen du, une horretara Kaido garaitzeko helburuarekin joan zirenak. Kaidorekin topo egin ondoren, dragoi bihurtzeko gai dena, Luffyk aurre egiten dio, baina borroka galdu eta meatzarien kartzela batera eramaten dute. Bertan Eustass Kid piratarekin aurkitzen da. Bien bitartean, aliantzako kideek Kaidori eta Orochi shogunari buruzko informazioa lortzen dute, egingo duten jaialdian bien tirania amaitzeko asmoz. Luffy espetxetik askatu eta aliantza Kaidok Onigashima uhartean duen basera bidaiatzeko prestatzen da. Big Mom ere Wanora heltzen da, mendeku bila, eta azkenean Kaidorekin aliantza bat osatzen du. Bien bitartean, Itsasoko Zazpi Gerlarien taldea desegiten dute, eta marineak bildu egin dira bi enperadoreen arteko aliantzaz hitz egiteko. Kaido eta Big Mom Rocks Piraten kide ohiak zirela argitzen da, eta Gold D. Roger eta Monkey D. Garpek -Luffyren aitona den Itsas Armadako almiranteordeak- iraganean aurre egin zietela. Wanora itzuliz, samuraiek Kozuki Odenen iragana gogoratzen dute, nola lehenengo Bizarzurirekin eta ondoren Rogerrekin bidaiatu zuen, eta nola itzuli zen Wanora, Orochik eta Kaidok gobernatzen zutenean. Onigashimara bidaiatu ondoren, non Jinbe bere kideekin biltzen den, aliantzak segada bat hasten du, Piztia Piratei aurre eginaz. Borrokak aurrera egin ahala Luffy Kaidoren aurka borrokatzen da, eta Kid eta Law Big Momen aurka. Bi hauek Big Mom garaitzea lortzen dute, baina Kaidok Luffy garaitzen du. Hala ere, Luffyk bere fruituaren botere guztia askatzen du, eta Bost Zaharrek elkarren artean duten elkarrizketa batean Luffyren fruituaren benetako izena Pertsona-pertsona fruitua: Nika modeloa (ヒトヒトの実 モデル“ニカ” *Hito Hito no Mi, Moderu: Nika*) dela argitzen da, bere garaian esklaboak askatzen zituen Nika, *Eguzkiaren jainkoaren* fruitua. Luffy eta Kaidoren borroka berriro abiatzen da, eta bertan, Luffyk bere botere berriak erabiliz, Kaido garaitzen du. Bi enperadoreen porrota medio, Luffy eta Buggy bilakatzen dira enperadore berriak, lehendik zeuden Shanks eta Bizarbeltzekin batera. Wanon egin beharrekoak eginda, Law, Kid eta Luffyren tripulazioek herrialdea uzten dute.

#### Amaierako saga: One Piece 
Lastotxapel taldea; Kaido, Orochi eta beren mendekoak garaitu ondoren eta Wano herrialdea Momonosuke *Shogun* berriaren esku utzita, abentura berrien bila heltzen dira Egghead uhartera, Gobernuaren jabetzakoa. Bertan, Vegapunk zientzialari entzutetsua ezagutzen dute, eta Gobernu Zentralaren berehalako mehatxupean, honek Sunnyra igotzen uzteko eskatzen die, alde egiteko. Afera, ordea, makurtu egingo da Goroseiko bost agureak uhartera heltzen direnean, Luffy, bere lagunak, Vegapunk eta Jewerly Bonney pirata behin betiko akabatu nahian.

## Pertsonaiak 
### Lastotxapel tripulazioa 
* Monkey D. Luffy: Saileko protagonista eta Lastotxapelen Piraten kapitaina. yamGoma-gomazko fruitua (ゴムゴムの実 *Gomu Gomu no Mi*) jan zuen eta horri esker gomaz egindako gorputza dauka. Luffyren ametsa Piraten Errege bilakatzea da.
* Roronoa Zoro: Tripulazioko borrokalaria. Ezpataria da eta hiru ezpatako estiloa (三刀流 *Santōryū*) darabil. Nortasun bakarti eta serioa dauka, baina beti oso leiala zaio bere kapitainari. Zororen ametsa munduko ezpatari onena izatea da.
* Nami: Tripulazioko nabigatzailea. Diruarekin obsesio puntu bat dauka eta lapurretak egiteko abilezia berezia dauka. Mapetan eta kliman aditua da. Usoppek sorturiko *clima tact* gailuari esker, klima baliatzen du borrokan egin ahal izateko. Namiren ametsa munduko mapa bat osatzea da.
* Usopp: Tripulazioko frankotiratzailea. Oso punteria ona dauka eta bere tiragomarekin oso urruti dauden pertsonak kolpatzeko gai da. Hala ere, oso koldarra da eta sarri gezurrak asmatzen ditu. Jaurtigai ezberdin ugari erabiltzen ditu egoeraren arabera. Usoppen ametsa gerlari ausarta izatea da.
* Vinsmoke Sanji: Tripulazioko sukaldaria. Borrokalari aparta da, eta bere hankak erabiliz borrokatzen da. Emakumezalea da eta emakume bat ez kolpatzeko araua jarri dio bere buruari. Sanjiren ametsa *All Blue* (オールブルー *Ōru Burū*) izeneko itsasoa aurkitzea da, bertan lau itsasoetako arrainak aurkitu daitezkeela esaten baita.
* Tony Tony Chopper: Tripulazioko medikua. Pertsona-pertsona fruitua (ヒトヒトの実 *Hito Hito no Mi*) jan zuen elur-oreina da, modu horretan gizaki baten itxura eta gaitasunak eskuratuz. *Rumble ball* izeneko medikamentu batzuk hartuz itxura eta gaitasun ezberdinak eskuratu ditzazke. Chopperren ametsa gaixotasun guztiak sendatzeko gai izatea da.
* Nico Robin: Tripulazioko arkeologoa. Lore-lore fruitua (ハナハナの実 *Hana Hana no Mi*) jan zuen, modu horretan bere gorputzeko edozein atal beste leku batean “loratzeko” gaitasuna eskuratuz. Oharako Klanetik bizirik atera zen bakarra da, *Poneglyph* izeneko harriak irakur ditzakeen pertsona bakarra bilakatuz. Robinen ametsa munduaren historiak duen 100 urteko hutsunea ezagutzea da.
* Franky: Tripulazioko arotza. Teknologian ezagutza handiak dituen *ziborg* bat da. Lastotxapelen Piratek darabilten *Thousand Sunny* itsasontziaren egilea da. Frankyren ametsa munduko itsasontzi onena egin eta honekin mundu osoa zeharkatzea da.
* Brook: Tripulazioko musikaria. Mamu ontzi batean aurkitu zuten eskeleto bizidun bat da. Berpiztu-berpiztu fruitua (ヨミヨミの実 *Yomi Yomi no Mi*) jan zuen eta modu horretan bere aurreko tripulazio osoarekin batera hil ostean berpiztea lortu zuen, pseudo-hilezkor bilakatuz. Brooken ametsa Laboon balearekin berriro elkartzea da.
* Jinbe: Tripulazioko lemazaina. *Gyojin* arrazakoa da eta *gyojin* karatea erabiltzen du borroka egiteko. Esperientzia handiko pirata da, hainbat talde ezberdinetan parte hartu duelarik. Jinberen ametsa gyojin guztiak itsas azalean eta arrazakeriarik jasan gabe bizi ahal izatea da.

## One Piece-eko mundua 
thumb|Munduko Gobernuaren ikurra.
One Piece-en, One Piece deituriko altxor bat aurkitzeko itsasoratzen diren piraten tripulazio baten abenturak kontatzen dira. Pertsonaia gehienak nabigatzaileak badira ere, guztiak ez dira piratak. Piratez gain marineak aurkitu daitezke. **Marina** (海军 *Kaigun*), uharte, herri eta hiri neutraletan kalteak eragiten dituzten piratak kontrolpean mantentzeaz arduratzen den erakundea da, baina sailean, **Munduko Gobernua**, Marina administratzen duen erakundea, ustelkeriaren eta manipulazioaren pean dagoela erakusten da.

Marina **Hiru Botere Handietako** (三大勢力 *San Dai Seiryoku*) bat da, **Itsasoko Zazpi Gerlariekin** (七武海 *Shichibukai*) eta **Lau Enperadoreekin** (四皇 *Yonkō*) batera. Hiru Botere Handiak itsasoko indar militar boteretsuenak dira eta hauen artean balantza orekatu bat osatzen dute, Itsasoko Zazpi Gerlariek eta Marinak batera Lau Enperadoreen boterea berdintzen dutelarik. Itsasoko Zazpi Gerlariak, izen osotzat Itsasoko Zazpi Gerlari Errealak (王下七武海 *Ōka Shichibukai*) dutenak, Munduko Gobernuarekin aliaturiko zazpi pirata boteretsu dira, eta trukean berne krimen guztiengatik "barkamena" ematen zaie. Erakunde honetatik hainbat pirata pasa dira, Krokodilo, Jinbe, Dracule Mihawk, Buggy Pailazoa, Trafalgar D. Water Law edo Donquixote Doflamingo besteak beste.

Lau Enperadoreak munduko pirata boteretsuenak dira. Hauen arteko etsaitasun edo aliantzak ez dira ohikoak izaten, libreki joaten direlarik. Hauek lurralde eta tripulazio ugari izaten dituzte kontrolpean. Kargu hau izan duten bost pirata zaltzen dira sailean, Shanks «Ilegorria», Charlotte Linlin «Big Mom», Kaido, Marshal D. Teach «Bizarbeltz» eta *Marineford*eko gudan hil zen Edward Newgate «Bizarzuri».

Hainat trebetasun eta botere dituzten pertsonaiak biltzen ditu sailak. One Piece-eko munduan gizakiez gain beste hainbat arraza bizi dira, adibidez gyojinak, arrainen eta gizakien arteko nahasketa bat izango liratekeenak edo Mink tribua, itsura antropomorfikodun animaliak.

### Ingurunea 
ezkerrera|thumb|263x263px|One Piece-eko mundua.
Geografikoki, One Piece-eko mundua bi ozeano zabalez estalirik dago, Red Line (赤い土の大陸（レッドライン） *Reddo Rain*) deituriko mendi konglomerazio masibo batek banaturik daudenak. Era berean, Grand Line-a  (グランドライン(偉大なる航路) *Gurando Rain*), Red Line-arekiko (赤い土の大陸（レッドライン） *Reddo Rain*) elkarzut doan ozeano bat da eta mundua North Blue (ノースブルー(北の海) *Nōsu Burū***?**), East Blue (イーストブルー(東の海) *Īsuto Burū*), West Blue (ウェストブルー(西の海) *Uesuto Burū*) eta South Blue (サウスブルー(南の海) *Sausu Burū*) deituriko lau atal nagusitan banatzen du. Grand Line-aren paraleloan Calm Belts (凪の帯（カームベルト） *kāmu beruto*) izeneko ur gorputz erraldoi batzuk daude. Hauek honela deitzeko arrazoia, haizea edo euria bezalako fenomeno meteorologikorik ez izatea da, eta horrek itsaso hauek zeharkatzea ia ezinezko bilakatzen du. Itsaso hauek zeharkaezinak izateko beste arrazoi bat bertan bizi diren «Itsasoko Erregeak» (海王類 *kaiōrui*) deituriko munstro erraldoiak dira. Bertatik igarotzeko gai diren bakarrak Marineak dira, beraien ontziak itsasoaren energia bera igortzen duen **itsas hondoko harriz** (海楼石 *kairōseki*) osatutako material berezi batez estaliak baitaude, modu horretan beraien presentzia estaliz. Grand Linera iristeko biderik erabiliena lau itsasoak lotzen dituen kanal sistema bat erabiliz da. Kanal hauen emaria Reverse Mountainaren (リヴァース・マウンテン *Rivāsu Maunten*) muturrera pasa eta bostgarren kanal batean elkartu ostean Grand Linearen lehen erdian itsasoratzen da. Izan ere, mendia Grand Line eta Red Line-aren arteko bi elkarguneetako batean dago. Grand Linearen beste erdia, bigarren elkargunearen ondoren dagoena, «Mundu Berria» (新世界 *Shin Sekai*) izenez ezagutzen da.
thumb|152x152px|Log Pose bat.
Grand Lineko korronteak eta klima, aurrez ezagutzen zailak dira, inguratzen duten uharteek inguruko kliman eragina duten arren. Grand Line-eko eremu magnetikoek iparrorratz arruntek ez funtzionatzea eragiten dute, eta beraz, nabigazioa normala baino zailagoa da. Hauen ordez, *Log Pose* izeneko iparrorratz berezi bazukt erabili behar dira. *Log Pose*ak honela funtzionatzen du: honek uharte baten puntu magnetiko bat kokatzen du. Behin uharte honetan, denbora tarte aldakor batean gertuen dagoen hurrengo uhartearen seinale magnetikoa adierazten du. Mekanismo hau albo batera utzi daiteke *Eternal Pose* deituriko *Log Pose*aren aldaera bat edukiz gero. Honek uharte espezifiko baten kokapena modu iraunkorrean adierazten du.

### Deabruaren fruituak 
**Deabruaren Fruituak** ( 悪 魔 の 実 , *Akuma no Mi*), jan ostean botere berezi bat ematen duten fruitu mota bat dira. Fruitu hauen erabiltzaileek uretan igeri egiteko gaitasuna galtzen dute. Esaten denez pertsona bakoitzak fruitu bakarra jan dezake, bigarren bat jateak heriotza eragiten bai du. Hala ere, Marshal D. Teach «Bizarbeltz» piratak bi jatea lortu zituen hil gabe. Deabruaren Fruituak hiru mota ezberdinetan bereizten dira:

* Paramezia (*Paramishia*) motako fruituek erabiltzaileari gizakiaz gaindiko trebetasunak ematen dizkiote, hala nola, Luffyren gomazko botereak.
* Zoan (*Zoon*) motako fruituek erabiltzaileari, osorik edo partzialki, animali batean bilakatzeko aukera ematen diote.
* Logia (*Rogia*) motako fruituek erabiltzaileari beren gorputza naturako elementu batean bilakatzeko boterea ematen diote. Fruitu mota hau jan duten erabiltzaileak kolpaezinak dira baldintza normaletan.

Mundu honetako mitologiaren arabera Deabruaren Fruituak itsasoko deabruaren pertsonifikazio bat dira eta honen ondorioz galtzen dute erabiltzaileek igeri egiteko gaitasuna, “itsasoagatik gorrotatuak” bai dira. Itsas ondoko harriek ere efektu bera sortzen dute fruituen erabiltzaileengan. Uretan sartzean erabiltzaileek indarra eta koordinazioa galtzen dute, baina zenbait gaitasun mantentzen dituzte, adibidez Luffyk uretan sartu ostean ere bere gorputza luzatzeko gaitasuna mantentzen du. Mugimenduan dagoen urak, adibidez euriak edo olatuek ez dute efektu hau sortzen. Fruituaren erabiltzaile bat hiltzen denean gaitasunak Deabruaren Fruitu berri batera pasatzen dira. Deabruaren Fruituaren gaitasun hauek “iratzarri” egin daitezke, hauen boterea eta erabilgarritasuna ikaragarri handituz.

### *Haki* 
*Haki*a ( 覇 気 , lit. "anbizio") One Piece-eko munduan pertsona orok duen ezkutuko gaitasun bat da; baina oso gutxik lortzen dute honetaz jabetzea, eta are gutxiagok menperatzea. *Haki*a energia espirituala sentitu ta erabiltzeko eta etsaia menderatzeko gaitasuna da. Hiru *haki* mota daude, bi arruntak eta bat berezia:

Behaketa *haki*ak (見聞色の覇気 *Kenbun-shoku no Haki*) beste pertsona baten presentzia (bere «ahotsa») sentitzeko balio du, ezkutaturik daudenak ikusteko aukera emanaz. Gainera, modu mugatu batean den arren, etorkizuna aurrez ezagutzeko gaitasuna ematen du.

Armadura *haki*ak (武装色の覇気 *Busō-shoku no Haki*) armadura ikusezin baten indarrez estaltzeko gaitasuna ematen du. Erabiltzaileek bere burua edo beste objektu batzuk estali ditzakete.

Erregearen *haki*a (覇王色の覇気 *Haō-shoku no Haki*) *haki* mota berezi bat da, milioi batetik pertsona bakarrak menderatu dezakeena. Erabiltzaileari beste pertsona batzuen borondatea menperatzeko gaitasuna ematen dio. Borondate gutxiko pertsonak konorterik gabe uzteko gai da *haki* hau. Erabiltzailearen borondatearen araberakoa da *haki* honen boterea. Inguruan ere eragin dezake, gertuko guneak kaltetuz.

Pertsona batek *haki* mota bat baino gehiago eduki ditzake, baina beti menderatuko du *haki* mota bat besteak baino gehiago.

## Ekoizpena 
ezkerrera|thumb|242x242px|*Going Merry*ren, Lastotxapelen Piraten lehen itsasontziaren, erreplika.
1996. urtean Oda Nobuhiro Watsuki *mangaka*ren laguntzaile lanetan zebilela One Piece idazten hasi zen. Saila *Romance Dawn* deituriko bi one-shot modura hasi zen. Biek Luffyren istorioa kontatzen zuten, eta One Piece-eko munduaren elementu ugari agertzen ziren. Lehen istorioa 1996ko abuztuan argitaratu zen *Weekly Shōnen Jump*  aldizkariaren ale berezi batean, eta beranduago One Piece *Red*en. Bigarrena *Weekly Shōnen Jump*  aldizkariaren 41. alean argitaratu zen eta 1998. urtean berrinprimitu zen *Wanted!* istorio laburren bilduman.
Hasiera batean Odak One Piece-ek bost urte irautea aurre ikusi zuen, istorioaren amaiera kontuan hartuta; baina, istorioarekin asko gozatzen zuela konturatu zenez plangintza hori albo batera utzi zuen. Egun, Odak ere ez daki zehazki noiz bukatuko duen. Hala ere, 2007an eginiko elkarrizketa batean hasieran pentsaturik zeukan amaiera mantenduko duela iragarri zuen.

Deabruaren Fruitu bat marrazterakoan Odak gizakion desira bat beteko lukeen gaitasunetan pentsatzen omen du. Deabruaren Fruituak marrazterako orduan itxuragatik jateko gogoa ematen duten fruituak marrazten dituela esan zuen. 

Irakurle batek Nami nortaz maitemindurik zegoen galdetu zion Odari, eta honek tripulazio kideen artean maitasun harremanik ez zela izango iragarrin zuen. Odak esan zuenez nahita ekiditen ditu maitasun istorioak, bere iritziz irakurleek ez bai dituzte maitasun istorioak gustuko.

## Hedabideak 
### Manga 
Eiichirō Odak marraztu eta idazten du One Piece, eta *Weekly Shōnen Jump*  aldizkarian argitaratzen du 1997ko uztailaren 19tik. 1997ko abenduaren 24tik aurrera Shueisha argitaletxeak *tankōbon* izeneko liburukietan biltzen ditu kapituluak.

Odak Akira Toriyamarekin egin zuen lan One Piece-en eta Dragoi Bolaren arteko *crossover* bat egiteko. *Cross Epoch* izena jaso zuen *crossover*ra, 2006ko abenduaren 25ean irten zen *Weekly Shōnen Jump*  aldizkarian. Ostean, Odak Toriko mangaren sortzaile den Mitsutoshi Shimabakurorekin kolaboratu zuen. Talde lan honetatik 2011ko apirilaren 4ean *Shōnen Jump* aldizkarian argitaratu zen «Benetako janaria! Deabruaren Fruitua!» (実食! 悪魔の実!! *Jitsushoku*! *Akuma no Mi*!) *crossover*ra irten zen.

One Piece *Party* deituriko *spin-off* bat hasi zen argitaratzen 2015eko urtarrilean. Hau Ei Andōk idazten zuen eta *Saikyō Jump* aldizkarian argitaratzen zen. One Piece-en hamargarren filma zela eta Odak #0 *tankōbon*a argitaratu zuen, filma jakitera emateko sarrera kapitulu batzuez gain.

### Animea 
Toei Animation animazio estudioa da manga anime formatura pasatzeaz arduratzen dena. Telesaila 1999ko urriaren 20an estreinatu zen Japonian eta ordutik beste hainbat herrialdetara esportatu da. 2011ko apirilaren 3an One Piece eta Torikoren arteko *crossover* bat argiaratu zen, eta 2013ko apirilaren 7an One Piece, Dragoi Bola Z eta Torikoren arteko *crossover*ra.

2004ko ekainaren 8an *4Kids Entertainment*ek Ipar Ameriketako One Piece-en banaketa eskubideak eskuratu zituen. *4Kids*ek jatorrizko produktuan aldaketa ugari egin zituen zentsura gogorra ezarriz. Eszena eta kapitulu ugari moztu ziren, guztira 39 kapitulu gutxiago igorriz, hau da, Japonian 3 denboralditan 143 kapitulu igorri ziren bitartean Ipar Ameriketan 104 igorri ziren.

### Sustapen OVAk 
* One Piece: Garaituko zaitut! Ganzack pirata (倒せ！海賊ギャンザック *Taose!, kaizoku Ganzakku*):  Production I.G.k 1998ko Jump Super Anime Tourrerako produzitu zuen eta Gorō Taniguchik zuzendu zuen. 29 minutu irauten ditu eta Hisashi Kawatak egin zituen pertsonaien diseinuak. Luffy, Nami eta Zoro itsas munstro batengatik erasotuak izan ostean sakabanaturik amaitzen dute. Luffyk Medaka izeneko neskatila bat ezagutzen du. Medakaren herria Ganzak izeneko pirata baten eskueta erori da eta Luffyk bere lagunekin batera herria salbatu beharko du.
* One Piece: *Romance Dawn Story*: Toei Animationek produzitu zuen 2008ko Jump Super Anime Tourrerako. 34 minutu irauten ditu. *Romance Dawn*en lehen bertsioan oinarritzen da, baina bertan Brookerarte tripulazio guztia agertzen da. Tripulazioarentzat janari bila zebilela Luffyk kostako herri batean bukatzen du. Bertan Silk izeneko neskatila bat ezagutzen du. Herritarrek herria erasotu zuen pirata batekin nahasi zuten. Justu momentu horretan Gally, herria erasotu zuen pirata, itzuli zen herrira. Luffy, bere lagunen laguntzarekin Gallyren aurka borrokatu beharko da herria salbatu eta janaria eskuratu ahal izateko.
* One Piece: Strong World Episode 0: #0 *tankōbon*a (0 kapitulua) deituriko manga bereziaren animazioa da. Rogerren heriotzaren aurretik eta ostean gauzak nola ziren erakusten da bertan. One Piece: Strong World filmaren sarrera kapitulua izateko pentsaturik dago.

### Filmak 
**One Piece: Filma**

Istorioak dioenez behin Woonan izeneko pirata bat izan zen. Honek mundu osoko urrearen herena inguru batzea lortu zuen. Hala ere, urte gutxiren buruan Woonan desagertu egin zen. Luffy ta bere lagunak Woonanen altxorra eskuratzen ahaleginduko dira. Horretarako Eldrago Deabruaren Fruituaren erabiltzailearen aurka brrokatu beharko dira.

2000ko martxoaren 4ean estreinatu zen Japonian. Film honetan Luffy, Zoro, Usopp eta Nami agertzen dira. Sanji oraindik ez zen tripulazioko kide, beraz esan daiteke filma 18. kapituluaren ondoren kokatuko litzatekeela.

***Nejimaki-shima no bōken*** (Abentura erloju uhartean)

Luffyri itsasontzia lapurtu diote. Lapurrak Bear Kingen piratak izan zirela ohartu ostean pirata hauek Nami bahitzen dute. Tripulazioa Clockword Islandera joaten da Nami erreskatatu eta itsasontzia berreskuratzera.

2001eko martxoaren 3an estreinatu zen Japonian. Filmean Luffy, Zoro, Nami, Usopp eta Sanji agertzen dira. 52. kapituluaren ondoren kokatuko litzateke.

***Chinjū-jima no Choppā-ōkoku*** (Munstro arraroen uhartea: Chopperren erreinua)

Tripulazioa *Crown Island* uhartera heltzen da. Bertan animaliek hitz egiten dute, eta hauek Chopper errege izendatzen dute. Uhartean animalien adarretaz jabetu nahi duten ehiztariak ere aurkitu daitezke. Luffy eta bere lagunak animaliak babesteaz arduratu beharko dira.

2002ko martxoaren 2an estreinatu zen Japonian. Luffy, Zoro, Nami, Usopp, Sanji eta Chopper agertzen dira bertan. Filma Arabastako sagaren erdian kokatzen da, 102. kapituluaren ondoren.

***Deddo Endo no bōken*** (Abentura *Dead End*en)

Luffy eta bere lagunak Anabaru badiara heltzen dira. Bertako kasinoak pirata txapelketa bat antolatu du eta irabazleak diru asko irabazi dezake. Namik bere kideak konbentzitzen ditu parte hartzeko. Guzti honen atzean Gasparde izeneko marine ohi bat dago.

2003ko martxoaren 1ean estreinatu zen Japonian. Luffy, Zoro, Nami, Usopp, Sanji, Chopper eta Robin agertzen dira bertan. Filma 130. kapituluaren ondoren kokatuko litzateke.

***Norowareta seiken*** (Ezpata sakratuaren madarikazioa)

Luffy eta bere lagunak zazpi izarretako ezpata ezagunaren bila dabiltza. Honek, gelditu ezean, mundua iluntasunez beteko duen boterea dauka. Gainera, Zoro bere lagunen aurka borrokatuko da Sagaren, bere haurtzaroko lagunaren, erruz.

2004ko martxoaren 6an estreinatu zen Japonian. Luffy, Zoro, Nami, Usopp, Sanji, Chopper eta Robin agertzen dira bertan. 143. kapituluaren ondoren kokatuko litzateke.

***Omatsuri danshaku to himitsu no shima*** (Omatsuri baroia eta uharte sekretua)

Atsedenaldi bat hartzeko ordua heldu zaie Luffy eta lagunei. Omatsuri baroiarena den aisialdi uharte batera joaten dira guztiak. Heldu bezain pronto erronka batzuk betetzen hasi behar dira erlaxatu daitezkeen lekura heltzeko. Robin, Chopper eta Luffy uharteak ezkutatzen duen sekretua argitzen saiatuko dira.

2005eko martxoaren 5ean estreinatu zen Japonian. Luffy, Zoro, Nami, Usopp, Sanji, Chopper eta Robin agertzen dira bertan. 224. kapituluaren ondoren kokatuko litzateke.

***Karakuri-jō no meka kyohei*** (Mekanismo gazteluko soldadu mekaniko erraldoia)

Ekaitz baten erdian Luffy eta bere lagunek hondoratzear dagoen itsasontzi bat abordatu dute, bertan altxor kutxa erraldoi bat bai zegoen. Harri eta zur gelditzen dira barruan urrezko hortzak dituen atso bat dagoela ikustean. Bere uhartera eramatearen truke Golden Crown altxor mitikoa eskaintzen dizkie, baina uhartera heltzean ez dute adosturikoa jasotzen. Luffyk eta besteek ez dute amore ematen eta altxorra bilatzetari ekiten diote.

2006ko martxoaren 4an estreinatu zen Japonian. Luffy, Zoro, Nami, Usopp, Sanji, Chopper eta Robin agertzen dira bertan. Film hau Water Seven sagaren aurretik kokatzen da, hau da, 229. kapituluan zehazki.

***Epīsodo obu Arabasuta: sabaku no ōjo to kaizoku-tachi*** (Arabastako pasartea: Basamortuko printzesa eta piratak)

Arabastako sagako ezena batzuen bilduma bat da, nahiz eta aldaketa batzuk dituen. 2007ko martxoaren 3an estreinatu zen Japonian. Luffy, Zoro, Nami, Usopp, Sanji, Chopper agertzen dira bertan. Nico Robin ere ikus daiteke filmean, baina Lazto Txapelen Piraten etsai modura.

***Episōdo Obu Choppā Purasu: Fuyu ni Saku, Kiseki no Sakura*** (Chopperren Saga: Neguan loraturiko gereziondoaren miraria)

Hainbat aldaketa dituen Drumeko sagaren remake bat da. Wapolen anaia den Musshuru batzen da borrokara. Hau Onddo-onddo Fruituaren (ノコノコの実 *Noko Noko no Mi)* jabea da. Robin eta Franky agertzen dira Viviren ordez eta *Thousand Sunny*a agertzen da. Ez da One Piecen historian kokatzen; *What if?* bat da,eta Chopper *Ennies Lobby* sagaren ostean ezagutu izan balute gertatuko litzatekeena kontatzen da bertan. 2008ko martxoaren 1ean estreinatu zen Japonian.

'*One Piece *film: Strong World'''* (One Piece filma: Mundu Indartsua )

Shiki “Urre koloreko leoia”, *Impel Down* kartzelatik ihes egin duen pertsona bakarra da. Meruviyu uhartean ezkutatzen da eta 20 urte beranduago bere plana abian jartzeko asmoa du Indigo doktorearen batera, East Bluetik hasita. Luffy eta bere lagunekin borrokaldi bat izan ostean, Shikik, Nami bahitzen du. Lastotxapelen Piratak bere kidearen bila joango dira.

2009ko abenduaren 9an estreinatu zen Japonian. Luffy, Zoro, Nami, Usopp, Sanji, Chopper, Robin, Franky eta Brook agertzen dira bertan. Gidoia  Eiichirō Odak idatzi zuen bere osotasunean. Filma 381. kapituluaren ondoren kokatuko litzateke.

*'One Piece 3D*: Mugiwara Chase*'* (*Wān Piisu 3D Mugiwara Cheisu*)

Luffyk eta bere tripulazioak Lastozko Txapela aurkitu behar dute, Luffyk hau galdu ondoren.One Pieceren film laburrena da 30 minutuko iraupenarekin. 3D CGI estiloan egindako One Piece-en lehen filma da.

2011ko martxoaren 19an estreinatu zen Japonian. Luffy, Zoro, Nami, Usopp, Sanji, Chopper, Robin, Franky eta Brook agertzen dira bertan. Thriller Bark eta Sabaody sagen artean kokatuko litzateke filma.

**One Piece Film: Z** (One Piece Filma: Z)

Z-k ,“Neo Marineak” izeneko talde baten buruak, Marineekin izaniko borroka baten ostean Lastotxapelen Piraten ontzian amaitzen du. Hauek sendatu egiten duten arren, piratak direla jakitean Z-k erasotu egiten ditu. Luffy eta bere lagunak Z bilatzeari ekiten diote eta honen planak hasiera batean uste zutena baino arriskutsuagoak direla ohartzen dira.

2012ko abenduaren 15ean estreinatu zen Japonian. Luffy, Zoro, Nami, Usopp, Sanji, Chopper, Robin, Franky eta Brook agertzen dira bertan. Eiichirō Odak ekoizle exekutibo lanak egin zituen, filmaren ekoizpena gainbegiratuz. Aipagarria da soinu-bandan Avril Lavigne abeslari kanadiarraren parte hartzea ematen dela. 573. kapituluaren ondoren kokatuko litzateke.

**One Piece Film: Gold** (One Piece Filma: Urrea)

Filma Gild Tesorok gobernaturiko 10 kilometroko itsasontzi bati buruzkoa da, Munduko Gobernuak nazio independente bezala hartzen duena. Bertan entretenimendura bideraturiko hiri handiena dago. Tesoro urre-urre fruituaren (ゴルゴルの実 Goru Goru no Mi) erabiltzailea da, urrearekin lotutako trebetasunak eskuratuz. Lastotxapelen Piratek ontzi horretara joateko gonbidapena jasotzen dute, baina azkenean gauzak okertu egingo dira.

2016ko uztailaren 23an estreinatu zen Japonian. Luffy, Zoro, Nami, Usopp, Sanji, Chopper, Robin, Franky eta Brook agertzen dira bertan. Eiichirō Odak ekoizle exekutibo lanak egin zituen, filmaren ekoizpena gainbegiratuz. 750. kapituluaren ondoren kokatuko litzateke.

**One Piece: Stampede** (One Piece: Estanpida)

Lastotxapelen Piratak Delta Uhartera heldu dira, bertan Expo Pirta egingo bai da. Hau piratek piratentzako antolaturiko jardunaldia da. Edizio honetako erakargarritasun nagusia Gold Rogerrena izan zen altxor bat bilatzea da. Bilaketa honetako parte hartzaileek ez dakitena, horrenbeste pirata gune berean batzearen arrazoia uste dutena baino ilunagoa dala da

2019ko abuztuaren 9an estreinatu zen Japonian. Luffy, Zoro, Nami, Usopp, Sanji, Chopper, Robin, Franky eta Brook agertzen dira bertan. Eiichirō Odak filmaren sormen alorra gainbegiratu zuen.

**One Piece Film: Red** (One Piece Filma: Gorria)

One Piece-eko 15. filma 2022ko abuztuan estreinatuko da. Oraindik ez da ezagutzen filmaren trama, baina Shanks piratak eta honen alabak garrantzia izango dutela iragarri da.

Wano Herriaren Arkuaren ondoren kokatuko litzateke. Jinbe tripulazioko kide duen lehen filma izango da.

### Antzerki-filmak 
Japonian One Piece-en hamalau antzerki-film animatu atera dira. Film hauek martxoan atera ohi dira. Trama berriak kontatzeaz gain, saga zaharren berridazketak kontatzen dira, baina kalitate hobean.

### Bideo-jokoak 
One Piece-en istorioan oinarrituriko 40 jokutik gora argitaratu dira. Namco Bandai enpresaren filial ezberdinek kaleratu izan dituzte. Lehen jokua 2000ko uztailaren 19an *WonderSwan* kontsola eramangarrirako atera zen *Mezase Kaizoku-Ō!* (One Piece: Bilakatu Piraten Errege!) jokua izan zen. One Piece-eko pertsonaiak *Shonen Jump* aldizkariko hainbat pertsonaia batzen dituen bideo-joko ezberdinetan agertu dira.

### Musika 
Telesailean estreinatu ziren abestietan oinarritutako soinu-bandak kaleratu dira. Kohei Tanakak eta Shiro Hamaguchik konposatu zuten One Piece-en jatorrizko soinu-banda. Hainbat abesti tematiko eta pertsonaien abesti kaleratu dira, 51 *single* guztira. Telesailean agerturiko kantuez osaturiko zortzi bilketa bilduma eta hamazazpi CD kaleratu dira.

### Eleberri arinak 
Filmetan eta telesaileko hainbat kapitulutan oinarrituriko eleberri arin argitaratu dira. Lehen eleberria, "One Piece: Garaitu Ganzak pirata!", 1999ko ekainaren 3an argitaratu zen.

### *Artbook* eta gidaliburuak 
One Piece-en oinarrituriko bost *artbook* eta bost gidaliburu atera dira.

## Egoera Euskal Herrian 
### Manga 
Euskaraz mangak izan duen garapen urria dela eta, erakunde ofizialetatik ez da mangaren itzulpenik egon; bai ordea, jarraitzaileen aldetik. Euskomanga One Piece manga itzultzen ari da, eta gaur egun 25 kapitulu inguru ditu itzulita.

### Animea 
Gaur egun, EITB-k bere bikoizketa bertan behera utzi zuenetik 156 kapituluan, animearen egoera ez da oso ona Euskal Herrian. Euskal Encondings eta Euskomanga elkarlanean ari dira falta diren kapituluak azpititulatzeko, baina lankide gutxiegi dira proiektua aurrera ateratzeko. Orainarte, 100 kapitulu azpititulatu dituzte gutxi gorabehera.

## Harrera 
### Manga 
One Piece historiako manga salduena da, guztira 450 milioi ale salduta. Modu horretan ospe handiko beste manga batzuk gainditu ditu, besteak beste,  Naruto, Bleach eta Dragoi Bola. 2010eko liburuki salduenen lehen bost postuak eskuratu zituen, bakoitzak bi milioi ale baino gehiago salduz. 60. liburukiak  3400000 ale saldu zituen lehen argitaraldian, modu horretan errekora eginaz. 2010eko azarorako One Piecek 200 milioi ale baino gehiago zituen salduak, Japonian marka hori hausten zuen lehen manga bilakatuz, eta 152 milioi ale saldu zituen Dragoi Bola gaindituz. 2018an One Piece urteko manga salduena bilakatu zen hamaikagarren urtez jarraian, baina 2019an *Kimetsu No Yaiba* mangak kendu zion urteko manga salduenaren postua.

### Animea 
Anime egokitzapenak ere harrera ona izan du. Animearen lehen atalak 12.4ko audientzia ehunekoa lortu zuen, Pokemonen atzetik eta Ojamajo Doremiren aurretik. 2017tik aurrera, One Piece Japonian audientzia gehien duten 10 animeen artean kokatzen da astero. One Piece-en animea Japoniako DVD salduenen artean kokatu izan da sarri. Animeak Euskal Herrian ere harrera ona izan zuen. 156 kapitulu itzuli ziren euskarara, eta EITBren kate ezberdinetan eman izan da.

## Ahotsak eta bikoizketa 
Telesaila Irusoin estudioak bikoiztu zuen. Hemen aktore eta bikoizleen zerrenda:

## Soinu-Banda 
### *Opening* 
### *Ending'' 
## Erreferentziak 
## Ikus, gainera 
* Zerrenda:One Pieceko piratak

## Kanpo estekak 
*  Mangaren webgunea, Shōnen Jumpena .
*  Animearen webgunea, Fuji TVena.
* Animearen Euskarazko Fansuba, EuskoManga.